**ОБРАЗЛОЖЕЊЕ**

**I.** **Уставни основ за доношење закона**

Уставни основ за доношење Закона о потврђивању Споразума којим се успоставља Међународна организација за винову лозу и вино, сачињен у Паризу 3. априла 2001. године, и Протокола о изменама и допунама Споразума од 3. априла 2001. године којим се успоставља Међународна организација за винову лозу и вино о премештању седишта организације, усвојен у Паризу 21. маја 2022. године, садржан је у одредби члана 99. став 1. тачка 4. Устава Републике Србије према којој Народна скупштина потврђује међународне уговоре када је законом предвиђена обавеза њиховог потврђивања.

**II.** **Разлози за потврђивање међународног уговора**

Међународна организација за винову лозу и вино (OIV) је техничка и научна међувладина организација која пружа државама произвођачима и потрошачима грожђа и вина информације од значаја за израду прописа, уклањање ограничења у трговини, промовисање одрживе производње и заштиту потрошача. О релевантности организације у великој мери указује податак да 51 држава чланица ове организације чине 88% глобалне производње и 75% потрошње вина. Уласком Народне Републике Кине у ову организацију (захтев Кине за чланство у OIV је формално прихваћен од стране OIV 14. новембра 2024. године) репрезентативност Међународне организације за винову лозу и вино се повећава на 85% светских површина под виноградима.

Организација је основана 29. новембра 1924. године као Међународна канцеларија за вино, која је 4. септембра 1958. године преименована у Међународну канцеларију за винову лозу и вино. Чланице ове међувладине организације су затим 3. априла 2001. године у Паризу закључиле Споразум о оснивању Међународне организације за винову лозу и вино која замењује Међународну канцеларију за винову лозу и вино основану споразумом од 29. новембра 1924. године. За седиште организације одређен је Париз (Француска).

Главни циљеви Међународне организације за винову лозу и вино су:

* Информисање својих држава чланица о мерама које се односе на произвођаче, потрошаче и друге учеснике у области виноградарства и винарства.
* Пружање подршке и помоћи другим међународним организацијама, нарочито оним који спроводе активности стандардизације.
* Учествовање у међународној хармонизацији постојећих пракси и стандарда, побољшавање услова за производњу и маркетинг вина и винских производа и допринос заштити интереса потрошача.

Како би се испунили ови циљеви, OIV предузима различите активности сврстане у четири главне функције.

Основна функција OIV је стварање међународно усаглашених и прихваћених стандарда за производњу виноградарско-винских производа. Ови стандарди обухватају цео производни процес, од садње винове лозе до декларисања крајњег производа. Државе чланице усвајају стандарде консензусом.

Друга функција ове организације односи се на област истраживања и публикације са циљем подршке иновацијама и напретку виноградарства и винарства. У склопу овог оквира, OIV је ставио акценат на одређене теме за које се сматра да ће бити од приоритетног значаја за сектор у догледној будућности, као што су одрживост виноградарске производње, здравље потрошача и безбедност хране.

Такође, OIV води базе података са циљем пружања информација и помоћи државама чланицама, посматрачима и сектору широм света. Подаци се ажурирају преко званичних тела која пружају најновије информације из својих земаља и области стручности. Сваке године OIV у сарадњи са својим државама чланицама, као и са амбасадама других држава, прикупља податке и израђује статистички преглед светског виноградарско-винског сектора.

Сваке године OIV додељује бесповратне програме помоћи за истраживање потенцијалним истраживачима у области виноградарства и винарства, пружа покровитељство за винска такмичења и такмичења алкохолних пића широм света, као и за одржавање симпозијума. Такође, сваке године OIV додељује награде најбољим издањима о виноградарству и винарству објављеним у последње две године.

Чланом 3. тачка 6. Споразума којим се успоставља Међународна организација за винову лозу од 3. априла 2001. године одређено је да се седиште ове организације налази у Паризу у Француској. У складу са овим OIV је за свој рад као седиште ове организације користио зграду у Паризу по основу закупа објекта. Међутим, према информацијама добијеним од стране Министарства европских и спољних послова Француске, власник зграде је 2019. године ставио на продају те просторије. У складу са новонасталом ситуацијом, OIV је заједно са француским државним органима тражио решење за трајно коришћење нових одговарајућих просторија и како није било могуће наћи прикладну понуду у Паризу, проширена је потрага на целу територију Француске. На 19. Генералној скупштини ове организације, која је одржана 12. јула 2021. године у Паризу, француска делегација је представила предлог да се седиште организације пресели из Париза у Дижон. Министарство европских и спољних послова Француске је у вези са тим навело да пројекат пресељења неће имати финансијских последица по државе чланице, већ да ће трошкове покрити Француска. Република Србија је подржала овај предлог.

На ванредној Генералној скупштини OIV, која је одржана 21. маја 2022. године, усвојен је протокол о измени члана 3.6 Споразума којим се успоставља Међународна организација за винову лозу и вино од 3. априла 2001. године у вези са премештањем седишта организације из Париза у Дижон. У члану 2. наведеног протокола наведено је да овај протокол ступа на снагу 30 дана након депоновања инструмената о прихватању, одобрењу, ратификацији или приступању држава чланица, које представљају две трећине плус једну државу чланицу Организације. Такође, у члану 9. споразума из 2001. године наведено је да ће након усвајања измена од стране Генералне скупштине, они бити предмет интерних процедура за прихватање, одобрење или ратификацију утврђених у домаћем законодавству чланица.

**III. Стварање финансијских обавеза за Републику Србију извршавањем међународног уговора**

Извршавањем Споразума којим се успоставља Међународна организација за винову лозу и вино, који је сачињен у Паризу 3. априла 2001. године, и Протокола о изменама и допунама Споразума од 3. априла 2001. године којим се успоставља Међународна организација за винову лозу и вино о премештању седишта Организације, који је усвојен у Паризу 21. маја 2022. године, не стварају се финансијске обавезе за Републику Србију.

**IV. Процена потребних финансијских средстава за извршавање међународног уговора**

За доношење овог закона, као и за спровођење Споразума којим се успоставља Међународна организација за винову лозу и вино, сачињен у Паризу 3. априла 2001. године, и Протокола о изменама и допунама Споразума од 3. априла 2001. године којим се успоставља Међународна организација за винову лозу и вино о премештању седишта организације, усвојен у Паризу 21. маја 2022. године, нису потребна средства у 2025. години из буџета Републике Србије.

Евентуално потребна средства за спровођење овог акта у наредним годинама, биће планирана у оквиру лимита на разделу Министарства пољопривреде, шумарства и водопривреде, који ће бити опредељен од стране Министарства финансија у складу са билансним могућностима.